หุ้นแสวงบุญ??
การเปลี่ยนแปลงผู้ถือหุ้นใหญ่ของ FSS จากผู้ถือหุ้นใหญ่เดิมคือ FNS ซึ่งเป็นบริษัทโฮลดิ้งของกลุ่มฟินันซ่า ไม่ใช่เรื่องแปลก
การเปลี่ยนแปลงผู้ถือหุ้นใหญ่ของ FSS จากผู้ถือหุ้นใหญ่เดิมคือ FNS ซึ่งเป็นบริษัทโฮลดิ้งของกลุ่มฟินันซ่า ไม่ใช่เรื่องแปลก
13 ธ.ค. 2564

การเปลี่ยนแปลงผู้ถือหุ้นใหญ่ของ บริษัทหลักทรัพย์ ฟินันเซีย ไซรัส จำกัด (มหาชน) หรือ FSS จากผู้ถือหุ้นใหญ่เดิมคือ บริษัท ฟินันซ่า จำกัด (มหาชน) หรือ FNS ซึ่งเป็นบริษัทโฮลดิ้งของกลุ่มฟินันซ่า ไม่ใช่เรื่องแปลก
ส่วนเหตุผลในการทิ้งธุรกิจหลักทรัพย์ก็ไม่แปลกเช่นกัน เพราะกลุ่มฟินันซ่านั้นเติบโตมาจากพันธมิตรส่วนบุคคลระหว่างนายวราห์ สุจริตกุล และนายวรสิทธิ์ โภคาชัยพัฒน์ นักการเงินที่หวังใช้ความสามารถด้านวาณิชธนกิจเป็นเครื่องมือในการเติบโต ผ่านธุรกรรมซื้อขายและปรับโครงสร้างกิจการอยู่แล้ว
การขายหุ้นของ FNS ใน FSS เป็นธุรกรรมที่เกิดขึ้นนอกประเทศไทยเพราะว่าเดิมทีนั้น FSS ถูกถือหุ้นโดย FNS ทางอ้อมโดยผ่านบริษัทในเครือข่ายคือฟินันซ่า (เคย์แมน) ด้วยเหตุผลทางด้านภาษีอยู่แล้ว การย้ายหุ้นส่วนใหญ่จากบริษัทในเคย์แมน มาเป็นสิงคโปร์ จึงเป็นเรื่องเข้าใจกันได้อีกเช่นกัน
ราคาหุ้นของ FSS ก่อนการประกาศข่าวเรื่องเปลี่ยนแปลงผู้ถือหุ้นใหญ่ครั้งนี้ วิ่งพรวดขึ้นมาต่อเนื่องนานกว่า 1 สัปดาห์ ถึงจุดสูงสุดที่ระดับแถว 4.78 บาท โดยที่แรกสุด ตลาดคาดเดาว่า เป็นแรงซื้อเก็งกำไรของนักลงทุน หลังจากมีกระแสข่าวว่าผู้บริหารของ FSS ประกาศว่า ปี 2565 เตรียมขอใบอนุญาตประกอบธุรกิจสินทรัพย์ดิจิทัลจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยเฉพาะบริการซื้อขายและเป็นที่ปรึกษาทางด้านออก ICO ในตลาดสินทรัพย์ดิจิทัลอีกครั้ง
นับตั้งแต่กลุ่มฟินันซ่าขยับตัวเข้าซื้อกิจการในเดือนสิงหาคม 2545 โดยเปลี่ยนชื่อจาก “บริษัทหลักทรัพย์ ไซรัส จำกัด (มหาชน)” เป็น “บริษัทหลักทรัพย์ ฟินันเซีย ไซรัส จำกัด (มหาชน)” เมื่อวันที่ 22 มิถุนายน 2552 และเปลี่ยนแปลง ชื่อย่อ หลักทรัพย์จากเดิม “SYRUS” เป็น “FSS” โดยมีผลตั้งแต่วันที่ 8 กรกฎาคม 2552 ทั้งนี้ การเปลี่ยนแปลงชื่อเป็น บริษัทหลักทรัพย์ ฟินันเซีย ไซรัส จำกัด (มหาชน) หลังการควบรวมกิจการระหว่าง บริษัทหลักทรัพย์ ไซรัส จำกัด (มหาชน) กับ บริษัทหลักทรัพย์ ฟินันซ่า จำกัด เมื่อวันที่ 8 กรกฎาคม 2552 …แต่ความเข้าใจที่คลาดเคลื่อนก็ไม่ใช่ข่าวร้ายแต่อย่างใด
ในการเปลี่ยนแปลงครั้งนี้ ยังไม่มีความชัดเจนว่า ทีมผู้บริหารจะมีการเปลี่ยนแปลงหรือไม่จากทีมที่ปัจจุบันนำโดยนายช่วงชัย นะวงศ์ เป็นซีอีโอใหญ่
ข้ออ้างที่ว่า ฟินันซ่ามองเห็นอนาคตของตลาดหลักทรัพย์ฯ ผันผวน จึงถอนตัวออกมา จึงเป็นแค่ข้ออ้างแบบสูตรสำเร็จเท่านั้น
สิ่งที่เป็นปริศนาก็คือ กลุ่มที่ใช้เงินกู้จากสิงคโปร์ มาซื้อกิจการของ FNS เป็นใครมาจากไหน และใช่นอมินีของฟินันซ่าหรือไม่ยังเป็นเรื่องที่ต้องตรวจสอบกันต่อไป
ที่สำคัญ บริษัทที่รับช่วงต่อจากกลุ่มฟินันซ่านั้น จะมีทิศทางอย่างไรและวางเป้าหมายอย่างไรกับการทุ่มเงินซื้อกิจการไป ในราคาหุ้นละ 4.07 บาท รวมมูลค่าทั้งสิ้น 692,998,810.46 บาท ให้แก่ Pilgrim Finansa Investment Holding Pte.Ltd (PFIH) ที่จัดตั้งขึ้นภายใต้กฎหมายของประเทศสิงคโปร์ เพื่อซื้อกิจการไปทำต่อในราคาที่สูงกว่าปกติ แล้วอาจจะต้องใช้เงินจำนวนเท่า ๆ กันมาทำเทนเดอร์ออฟเฟอร์
ถึงเวลานั้นก็คงรู้ทิศทางของบริษัท FSS ว่าเป็นอย่างไรว่าเป็นการซื้อกิจการเพื่อทำตัวเป็นนักบุญหรือทำกำไรต่อกันอยู่
ตอนนี้ก็คาดเดากันไปครับ